Projekt címe: Egyházi közösségi célú programok támogatása

Projektazonosító: EKCP-KP-1-2021/1-000202

Támogatás összege: 400.000 Ft

Támogatás intenzitása: 100 %

Megvalósítás ideje: 2021.01.01.-2021.12.31.

Vallásturisztikai céllal szervezett gyülekezeti kirándulás, amely során különleges, a gyülekezet magánkezdeményezésében általában nem látogatott egyházi vonatkozású épületek, helyszínek meglátogatása. A program során olyan helyszínek kijelölése és meglátogatása volt a cél, ami a nagyközönség számára nem feltétlenül preferált kirándulási helyszín. Az erdélyi úti cél járványügyi helyzet miatti elmaradása után olyan helyszínt kerestünk, ami az eredeti célok megtartása mellett, de új helyszínre vitte a kirándulást. Pénteki indulás után első megálló az ócsai református templom és kiállító hely volt, ahol megnéztük a kora középkori eredetű de 1560 óta reformátusok által használt templomot és a mellette lévő tájházegyüttest. Innen tovább utazva Győrbe látogattunk, ahol a Bazilika és a Szent László Látogatóközpont volt a program tartalma. Az István által alapított püspökség és bazilika megtekintése mellett módja volt a Szent László Király fejereklyéjét tartalmazó hermát is megnéznie a csoportnak. Este a szlovéniai Dománfa településen szálltunk meg. Szombat reggel megnéztük a település Árpád-kori templomát, majd meglátogattuk a szentgyörgyvölgyi református templomot, és a különleges veleméri katolikus templomot, majd a délutáni program keretében ellátogattunk a szalafői Pityerszer skanzenbe ahol az Őrségre jellemző népi építészetnek láthattuk a házait. A program célja a középkori magyar templomépítészet bemutatása valamint a reformáció előtti egyházi gondolkodás felvillantása volt. Az esti időszakot közösségformáló szándékkal a szentgotthárdi termálfürdőben töltöttük. A kirándulás harmadik napján a Balaton felvidéken tettünk látogatást. Elmentünk a káptalantóti termelői piacra, és az alföldi pálos kolostorrom meglátogatása volta programban, azonban egyrészt az esős időjárás valamint a busszal való lehetetlen megközelítés miatt ez a programpont megvalósítása elmaradt. Az autóbuszon azonban ismertetésre került a pálos rend története valamint az amit az adott kolostorról tudni érdemes. Vasárnap a késő délutáni órákban értünk haza Átányba.

A megvalósult program nagy jelentőségűnek mondható a gyülekezetünk életében, hiszen a konkrét élményeken túl a közösségi összekovácsolódást is nagyban elősegítette. Éves rendszerességgel előfordulnak hasonló programok gyülekezetünknél ezért nagy várakozás előzi meg. Általános tapasztalat, hogy egy-egy ilyen alkalom az egyéb közösségi színtereken is kézzelfogható hozadékkal bír. Az idei program jó alkalom volt arra, hogy a protestáns közösséghez tartozó tagok alapos és mély betekintést nyerjenek a katolikus gondolkodásba, építészetbe, hitvilágba. ezzel hitbéli és teológiai, vallástörténeti ismereteik jelentősen nőttek. Olyan tapasztalatokkal gyarapodtak melyek egyéb módon nemigen megszerezhetők. A későbbiekben az elkészített képekből a közösségi terünkben nyilvánosságra hozunk jó néhányat kommentekkel, így azok is nyerhetnek betekintést, akik esetleg nem tudtak az idei kiránduláson részt venni. A jövő évben reményeink szerint ismét erdélyi kirándulást tervezünk, a még eddig meg nem látogatott Háromszék és Barcaság területére, az ott ikonikus épületek, templomok meglátogatásával. De közeli terveink között szerepel egy első világháborús emléktúra a Doberdó területére, fölkeresve az Egri 60-as gyalogosezred harcainak színterét.